Ĩ na tä kua tä,
töpö pewö konasolöma maaki,
Olipa tä heu pata hamö Jesus a hua pasisolöma.
Ĩ hena tä,
tä halu pia tä,
Teusömo wi a sai pata hamö a hua konasolöma kutenö,
Jesus a na töpö satehe epii töpö sotototile,
Jesus anö ĩ töpö pi hatukama pia salo,
a loa naiköma.
A lotia tä,
Moisés a kai a wäsä sinomo wi ĩ töpö,
patiseu töpö,
ĩ na töpö kui töpönö suö tä hilakö solöma.
Ai tiko tä wano na ĩ a suö mamopaloti noai,
ai tänö tä talöma kutenö,
Moisés a kai a wäsä sinomo wi ĩ töpö,
patiseu töpö,
ĩ na töpö kui töpönö ĩ a suö hilakö solöma.
A hilaköso nö,
töpö lole ha,
ĩ ha ĩ suö a öpamakö solöma.
A öpamakö nö,
Jesus a na,
Samakö pi hatukama sinomo wi,
ĩ ai!
Hi suö anö tiko tä wano mamoma tä,
ai tänö tä tama.
“Ai suö tänö tiko tä wano mamomanö noai,
maa manö ĩ a säsä nö,
a säpalöheö!”
ĩ na Moisés anö tä sãököpalö nö,
ĩ na tä waheta thamama thaliö!
Wi na kawa kuu kule?
Wi na hi suö ma tä thamapö?
Ma säpalö nökö hãtowö?
‑ töpö kuuma.
Jesus a wapa pia salo,
töpö kuuma.
‑Jesus a wanisala‑ töpö kuu pi topa apama.
‑Wi na wa kuu kule?
‑ töpö kuuma maaki,
Jesus a mãi poa soataiki nö,
pili a aminö masita tä sãöka soataköma.
Tä sãökaö ha,
‑Wi na wa pi kuu kule?
‑ töpö kupaloö ha,
a öpa kotalo nö,
‑Hi makö kule,
ĩ ai wanö wanisala wa tä thatala tai mi ipii ĩ wanö maa wa ma täa soatalö nö,
a säsäa somapalöö!
‑ ĩ töpö na Jesus a kuu nö,
a mãi poa kotaiki nö,
masita tä sãököa kõo soatama.
Ĩ na Jesus a kuuhe,
ĩ töpönö ĩ ta hini nö,
töpö pi tapoa soataiki nö,
‑Sa wanisala hö̃töo kitä‑ töpö pi kuu nö,
ai pata tä kõa somatasolöö,
ai tä kõa nömöa haitasolöö,
ai tä kõa nömöa haisolöö,
ĩ na töpö kuama.
Ĩ na töpö pewö kupa kõoma.
Jesus a na ĩ suö tä öpa sätäo haio soa asama.
Ĩ na töpö kuaö ha,
Jesus a öpa sononoa haia kotalo nö,
tä möö ha,
sami suö tä öpa sisa sö.
Sami suö tä öpa ha,
‑Witi ha wa säpa pi topahe,
ĩ töpö?
“Hi suö tä wanisala apa wi,
ĩ ma säpalö nökö” töpö kuuhe,
ĩ ai tä öpa soa kule?
‑ Jesus a kuu ha,
‑Ma.
Ai tä öpa soa mane‑ suö tä kuu hö̃töoö ha,
‑Kamisa aiki,
“Hi suö tänö wanisala tä thaö ha,
a säpalöö!”
sa pi kuu hö̃töo mai kitä.
A kononöö!
Wanisala tä thaa hãto kota tihöö!
‑ Jesus a kuuma.]